In die tye waarin ons leef, gebeur alles teen ‘n dolle gejaag. Dinge moet NOU gebeur, kits oplossings word gesoek, druk ‘n knoppie op die rekenaar en jy het onmiddelik inligting, ry deur die “drive through” en jy het kos binne vyf minunte.
Met die skep van ‘n kunswerk gebeur alles nie onmiddelik nie. Die kind leer om met geduld sy werk te skep. Om iets met jou hande te maak neem tyd. Dit gebeur nie binne vyf minute nie. Dit leer die kind deursettingsvermoё en dan kry hy / sy ook daardie gevoel van trots as hy na sy voltooide werk kyk en weet hy het hard gewerk om dit te bereik.
Vir baie leerders is dit ‘n tyd waarin hulle kan ontspan en hulle hoef hulle nie te bekommer om die beste daarin te wees nie. Hulle begin met ander oё na dinge rondom hulle kyk. Hulle sien nie net dinge raak nie, maar neem waar. Die fyner detail word raakgesien.